RSG Landbou | Page 3 | Agriculture
RSG Landbou - Saterdag 18 Julie 2020
Oud-Elsenburger Réan Clasen praat oor sy toekomsplanne.2018 se Raisins SA Jongboer van die jaar verduidelik hoe Covid-19 innovasie aangespoor het. In 'n era waar mense meer bewus is van gesonde eetgewoontes, wend veral ouers hulle tot die aankoop van rosyne - 'n gesonde peuselkos ryk aan yster en ander nutriënte. Réan glo in die bedryfsvoorspelling dat Suid-Afrika 80 000 ton rosyne teen 2022 sal uitvoer.
RSG Landbou - Vrydag 17 Julie 2020
Tydens vanjaar se inperkingsperiode is Suid-Afrikaanse tuisbrouers se entoesiasme aangewakker. Die verbod op alkoholverkope was vir baie 'n aanmoediging om self fluks te brou aan onder andere pynappelbier. Sulke eksperimente hou egter bepaalde gevare in. Prof. Wessel du Toit van die Departement Wingerd en Wynkunde aan die Universiteit Stellenbosch praat oor tuiskonkoksies. Hy vertel ook van 'n naweekkursus waar jy die nodige kennis kan bekom om jou eie wyn te maak. RSG Landbou kyk ook na jongste navorsing wat oor plaaslike wyn gedoen is.
Werkskeppers sal Suid-Afrika se nuwe helde wees. Die landbousektor help veral om hierdie potensiaal te ontsluit. Die nuwe era wat ons binnegaan, vereis 'n nuwe soort leierskap. Die bestuurshoof van die landbousakekamer, Agbiz, dr. John Purchase, gee raad oor hoe hedendaagse landboukwessies aangepak behoort te word. Produsente en landbousake-ondernemings het midde grendeltyd begin saamwerk om voedselhulp na behoeftige mense in plattelandse landbougemeenskappe te bring, en só te help om 'n humanitêre krisis teë te werk. Agbiz het dié waardekettingprojek vir hulpverlening saam met die georganiseerde landbou en ander belanghebbendes in die waardeketting begin en gekoördineer. Purchase verduidelik hoe sulke inisiatiewe suksesvol aangepak kan word in die toekoms.